Fjellarve

Fjellarve (Cerastium alpinum) er en flerårig urt som hører til nellikfamilien.

Den kan bli opp til 20 cm høy, men er som regel lav og teppedannende. Kronbladene er dypt kløvd og dobbelt så lange som begerbladene. Den finnes opptil 2220 moh i Jotunheimen.

Fjellarve har en amfiatlantisk utbredelse. I Europa finnes den i Norge, Sverige, Finland, de nordligste delene av Russland, Storbritannia, Alpene, Karpatene og i fjellene på Balkan og Den iberiske halvøy. Videre finnes den på Island, Jan Mayen, Svalbard, Grønland og i det nordøstre Canada. På Ellesmereøya og Grønland går den nord for den 80. breddegrad.

Underarter 
Fjellarve er ganske variabel og følgende underarter og varieteter er kjent:
 grå fjellarve (Cerastium alpinum subsp. alpinum) − bladene har myke, hvitaktige hår, utbredt i Europa, vanlig i fjellet i hele Norge
 snauarve (Cerastium alpinum var. glabrum) − bladene er glatte, vokser på kalkholdig mark, finnes i fjellet i hele Norge, men vanligst nordpå
 arktisk Cerastium alpinum − hele planten er ullhåret med stivere hår enn ullarve og annerledes begerblader, har ikke fått noe vitenskapelig navn, utbredt på Jan Mayen, Svalbard, Grønland og Canada
 ullarve (Cerastium alpinum subsp. lanatum) − hele planten er ullhåret, Europa, Island, Grønland og Canada, vanlig i fjellet i hele Norge

Hybrider med snøarve (Cerastium nigrescens) er vanlige. Hybridene har dårlig evne til reproduksjon, så skillet mellom artene er likevel klart.

Referanser

Kilder

Eksterne lenker 

 

Nellikfamilien
Svalbards flora
Grønlands flora
Jan Mayens flora